Meer geld vir jong kinders, teruggee van grond | Netwerk24
Deur Philda Essop 30 Oktober 2019 15:51
Werk ten opsigte van vroeë kinderontwikkeling op mediumtermyn is ’n prioriteit, blyk dit uit die mediumtermyn-begrotingsraamwerk.
Die regering het sedert 1994 sowat R41 miljard aan die grondrestitusieprogram bestee om 3,5 miljoen hektaar grond aan hul regmatige eienaars terug te gee. Foto: Pixabay
Groter toelae vir vroeë kinderontwikkeling in die provinsies sal die subsidie per kind verhoog en toegang daartoe uitbrei. Dié verhoging sal gefinansier word deur die fondse wat geherprioritiseer is uit oordragbetalings aan die Suid-Afrikaanse agentskap vir maatskaplike sekerheid (Sassa).
“Fondse sal geherprioritiseer word aan die provinsiale gelyke toedeling om voort te gaan om sanitêre doekies aan leerlinge van laeinkomstehuishoudings by skole te voorsien.”
Dit blyk verder uit die begrotingsdokument dat die regering sedert 1994 sowat R41 miljard aan die grondrestitusieprogram bestee het om 3,5 miljoen hektaar grond aan hul regmatige eienaars terug te gee.
“Op mediumtermyn sal fondse toegeken word om ondersteuning ná vestiging op die grond te verbeter in samewerking met landelike kommoditeitsorganisasies.”
Die regering sal ook fondse op mediumtermyn herprioritiseer, insluitende uit die regering se omvattende ondersteuningsprogram vir boere (Casp) om nakoming te verhoog ten opsigte van biosekuriteit, plant- en dieregesondheid, en fitosanitêre en sanitêre standaarde om landbou-uitvoere te verbeter.
Meer oor: Grondhervorming | Mtbr2019